Rahandusministeerium Teie 23.02.2024 nr 5-1/273-2

info@fin.ee Meie 26.02.2024 nr 4/38

**Maksuvabade piirmäärade tõstmisest**

Lugupeetud Mart Võrklaev**!**

Eesti Kaubandus-Tööstuskoda (edaspidi: Kaubanduskoda) pöördus selle aasta jaanuaris Rahandusministeeriumi poole ettepanekutega tõsta välislähetuse päevaraha maksuvaba piirmäära ning isikliku sõiduauto kasutamise hüvitise maksuvaba piirmäära. Lisaks tegime selle aasta veebruaris ettepaneku tõsta töötaja tervise edendamiseks tehtavate kulutuste maksuvaba piirmäära ning täiendada tervise edendamiseks tehtavate maksuvabade kulutuste nimekirja.

Saime 23. veebruaril Rahandusministeeriumilt vastuse, et Rahandusministeerium on nende piirmäärade tõstmise vajadusest teadlik ning püüate kõnealuste piirmäärade muutmise analüüsi läbi viia esimesel võimalusel ning seejuures võtta võimalusel arvesse ka Kaubanduskoja ettepanekuid.

Täname saadetud vastuse eest. Meile jääb vastuses ebaselgeks, millal täpsemalt plaanite läbi viia piirmäärade muutmise analüüsi. Mõiste „esimesel võimalusel“ võib tähendada seda, et alustate analüüsi tegemist juba sel nädalal, aga see võib tähendada ka seda, et alustate sellega näiteks aasta või hoopis viie aasta pärast. Selguse saamiseks palume Rahandusministeeriumil täpsustada, kuidas peame tõlgendama sõnu „esimesel võimalusel“ ehk soovime teada, millal täpsemalt viite analüüsi läbi.

Juhime tähelepanu sellele, et Kaubanduskoda on ka eelnevatel aastatel teinud Rahandusministeeriumile ettepanekuid tõsta piirmäärasid. Näiteks 2022. aasta septembris tegime ettepaneku tõsta isikliku sõiduauto kasutamise hüvitise maksuvaba piirmäära ning saime Rahandusministeeriumilt vastuse, et enne muudatuse tegemist on vaja läbi viia põhjalik analüüs. Meile jääb ebaselgeks, miks ei ole Rahandusministeerium poolteise aasta jooksul suutnud sellist analüüsi teha. Lisaks on küsitav, kas piirmäärade tõstmiseks on üldse vaja teha põhjalikku analüüsi, sest oleme oma ettepanekutes põhjendanud piirmäärade tõstmise vajalikkust, kusjuures peamise põhjusena oleme välja toonud viimaste aastate kiiret inflatsiooni.

**Kaubanduskoja küsimused:**

**Eeltoodu valguses palume Rahandusministeeriumilt konkreetset vastust järgnevale kahele küsimusele:**

1. **Millal täpsemalt viite läbi kõnealuste piirmäärade muutmise analüüsi?**
2. **Miks on sellise analüüsi läbiviimine hädavajalik arvestades sellega, et piirmäärade tõstmise peamiseks põhjuseks on kiire inflatsioon?**

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Marko Udras

marko.udras@koda.ee